ປະຊາຊົນ 3 ຄົນ ເສຍຊີວິດ ໃນເຫດວາງລະເບີດ ສະຫຼະຊີບ ໃກ້ກັບສະໜາມບິນ ຄາບູລ
ກຸ່ມຕາລີບັນ ອ້າງເອົາຄວາມຮັບຜິດຊອບ ໃນການໂຈມຕີດັ່ງກ່າວ ທີ່ແນເປົ້າໝາຍໃສ່ ຂະບວນລົດຕ່າງປະເທດ.
ບັນດາເຈົ້າໜ້າທີ່ອັຟການິສຖານ ກ່າວວ່າ ຜູ້ວາງລະເບີດສະ ຫຼະຊີບໃນລົດຄັນໜຶ່ງ ທີ່ແນເປົ້າໝາຍໃສ່ຂະບວນລົດຕ່າງປະ ເທດຂະບວນໜຶ່ງ ໄດ້ທຳການໂຈມຕີ ຢູ່ໃກ້ໆກັບສະໜາມບິນ ສາກົນຂອງນະຄອນຫລວງຄາບູລ ເຮັດໃຫ້ ຢ່າງໜ້ອຍ 3 ຄົນ ເສຍຊີວິດ ແລະໄດ້ຮັບບາດເຈັບຕື່ມອີກຫຼາຍຄົນ ສ່ວນໃຫຍ່ ແມ່ນພວກທີ່ຢືນຢູ່ໃນຂ້າງຖະໜົນ ກຸ່ມຕາລີບັນ ໄດ້ອ້າງເອົາຄວາມຮັບຜິດຊອບໃນການໂຈມຕີ ໃນເຊົ້າວັນອາທິດມື້ນີ້ ກະຊວງພາຍໃນ ກ່າວວ່າ ການລະເບີດດັ່ງກ່າວ ໄດ້ສັງຫານ ຢ່າງໜ້ອຍແມ່ຍິງ 2 ຄົນ ທີ່ໄດ້ຢືນຢູ່ທາງຂ້າງຖະໜົນ ແລະໄດ້ຮັບບາດເຈັບຕື່ມອີກປະມານ 20 ຄົນ ຮວມທັງພວກເດັກນ້ອຍ ແລະແມ່ຍິງຫຼາຍຄົນ ຜູ້ວາງລະເບີດໄດ້ຈູດກະນວນລະເບີດ ທີ່ບັນທຸກໄວ້ເຕັມລົດ Toyota ຂອງຜູ້ກ່ຽວ ສ້າງຄວາມເສຍຫາຍໃຫ້ລົດຊາວຕ່າງປະເທດຄັນໜຶ່ງ ແລະລົດພົນລະເຮືອນອີກ 2 ຄັນ ໜ່ວຍຕຳຫຼວດຂອງສະຫະພາບຢູໂຣບ ໃນອັຟການິສຖານ ກ່າວວ່າ ລົດຄັນໜຶ່ງຂອງພວກຕົນໄດ້ຮັບຄວາມເສຍຫາຍຈາກການໂຈມຕີຄັ້ງນີ້ ແລະຢືນຢັນວ່າ ຄົນໜຶ່ງຢູ່ໃນລົດຄັນດັ່ງກ່າວ ໄດ້ເສຍຊີວິດ ແລະອີກ 3 ຄົນ ໄດ້ຮັບບາດເຈັບ ແຕ່ບໍ່ຢູ່ໃນຂັ້ນຮ້າຍແຮງເຖິງແກ່ຊີວິດ